
ΘΕΜΑ ΛΟΓΟΔΟΣΙΑΣ

ΜΑΘΗΤΕΣ-ΕΚΠΑΙΔΕΥΤΙΚΟΙ ΣΤΑ ΚΟΝΤΕΙΝΕΡ ΚΑΙ ΣΕ ΑΚΑΤΑΛΛΗΛΑ ΣΧΟΛΕΙΑ ΧΩΡΙΣ ΑΣΦΑΛΕΙΑ ΜΕ ΥΠΟΣΧΕΣΕΙΣ ΣΤΑ ΧΑΡΤΙΑ
ΠΕΡΙΦΕΡΕΙΑ ΙΟΝΙΩΝ ΝΗΣΩΝ & ΚΥΒΕΡΝΗΣΗ ΑΠΟΝΤΕΣ ΓΙΑ ΤΑ ΠΑΙΔΙΑ

Η κατάσταση των σχολικών υποδομών στην Κεφαλονιά και την Ιθάκη αποτελεί ένα διαχρονικό και σοβαρό πρόβλημα, που αφορά άμεσα την ασφάλεια, την υγεία και τη μόρφωση εκατοντάδων μαθητών, εκπαιδευτικών και των οικογενειών τους.
Σημαντικές κινητοποιήσεις έχουν αναπτυχθεί το τελευταίο διάστημα για τα προβλήματα των σχολικών υποδομών και όχι μόνο, στην Κεφαλονιά όπως τον Μάιο του 2026 στο Περιφερειακό Συμβούλιο, κινητοποίηση στις 21.10.2026 μεγάλο συλλαλητήριο στο Αργοστόλι με την συμμετοχή μαθητών, εκπαιδευτικών και γονέων, με καταλήψεις πριν λίγες ημέρες στο 1 & 2Ο ΓΕΛ Αργοστολίου, στο Γυμνάσιο Λύκειο Μεσοβουνίων και προγραμματίζονται νέες για τις 15 Δεκέμβρη.
Δεν μπορεί να θεωρείται κανονικότητα το 2026 μαθητές να κάνουν μάθημα σε κοντέινερ, νηπιαγωγεία να στεγάζονται σε ακατάλληλους ή μισθωμένους χώρους, σχολικά προαύλια να πλημμυρίζουν και εκπαιδευτικοί και γονείς να αγωνιούν για την ασφάλεια των παιδιών τους.
Η Κεφαλονιά και η Ιθάκη βρίσκονται σε μια από τις πλέον σεισμογενείς περιοχές της χώρας. Η παλαιότητα των σχολικών κτιρίων, η ανεπαρκής συντήρηση και η ανάγκη ολοκληρωμένων ελέγχων καθιστούν επιτακτική την αντιμετώπιση του ζητήματος της αντισεισμικής τους προστασίας. Δεν αρκεί ένας πρωτοβάθμιος οπτικός έλεγχος. Απαιτούνται οι αναγκαίοι δευτεροβάθμιοι και, όπου απαιτείται, τριτοβάθμιοι έλεγχοι, ώστε να υπάρχει πραγματική εικόνα της στατικής και αντισεισμικής επάρκειας των σχολικών κτιρίων.
Με βάση τα στοιχεία της ΕΛΣΤΑΤ από την Απογραφή του 2021, στην Κεφαλονιά ενδεικτικά 9 σχολικά κτίρια είναι κατασκευασμένα μεταξύ 1919-1945, 27 μεταξύ 1946-1960, 11 μεταξύ 1961 -1970, 7 μεταξύ 1971-1980,15 1981-1985 και στην Ιθάκη 5 είναι μεταξύ 1946-1960,1 1961-1970, 1 201-2005.
Οι βασικές ανάγκες στις σχολικές υποδομές στην Α Βάθμια Εκπαίδευση ενδεικτικά είναι:
· Κατασκευή 5 Νηπιαγωγείων στο Αργοστόλι.
· Κατασκευή νέου Νηπιαγωγείου στο Ληξούρι.
· Νέο κτίριο για το 1Ο Νηπιαγωγείο Ληξουρίου.
· Ριζική επισκευή του Νηπιαγωγείου του Πόρου.
· Νέο κτίριο για το Νηπιαγωγείο στο Βαθύ Ιθάκης που συστεγάζεται με τον Παιδικό Σταθμό.
· Κατασκευή νέου Δημοτικού Σχολείου στην Κάτω Λειβαθώ.
· Επισκευές και παρεμβάσεις στο Δημοτικό Σχολείο Πόρου.
· Επισκευές και παρεμβάσεις στο Δημοτικό Σχολείο Σκάλας.
· Επισκευές και παρεμβάσεις στο 1Ο Δημοτικό Σχολείο Ληξουρίου.
· Επισκευές και παρεμβάσεις στο Δημοτικό Σχολείο Μεσοβουνίων (Τουλιάτα) Ερύσσου.

Οι βασικές ανάγκες στις σχολικές υποδομές στην Β Βάθμια Εκπαίδευση ενδεικτικά είναι:
· Κατασκευή 3 σχολικών συγκροτημάτων στο Αργοστόλι για 2Ο & 3ο Γυμνάσιο, για το ΕΝΕΓΥΛ.
· Κατασκευή νέου σχολικού συγκροτήματος στα Αράγια του Πόρου.
· Κατασκευή νέου κτηρίου για το ΓΕΛ Ληξουρίου.
· Κατασκευή νέου κτηρίου για το Γυμνάσιο-Λύκειο Μεσοβουνίων.
· Επισκευή Μηχανουργείου ΕΠΑΛ Ληξουρίου.

Οι ανάγκες αυτές έχουν αναδειχθεί επανειλημμένα από τους Μαθητές, την ΕΛΜΕ-ΚΙ, τους Συλλόγους Γονέων και Κηδεμόνων και τη Λαϊκή Συσπείρωση.
Αντί το κράτος να αξιοποιήσει και να ενισχύσει την ΚΤΥΠ με τα αναγκαία κρατικά κονδύλια και τεχνικό προσωπικό - όπως οφείλει και έχουμε χρυσοπληρώσει με την άγρια φορολογία - για την κατασκευή και εξοπλισμό των σχολείων, μετακυλίει την ευθύνη σε Περιφέρειες και δήμους για αναζήτηση “άλλων πηγών” χρηματοδότηση, Η συντήρηση και η ασφαλής λειτουργία των σχολείων γίνεται ευθύνη των Δήμων ενώ της Περιφέρειας είναι η εξασφάλιση των αναγκαίων πόρων και υποδομών και αυτό με προϋποθέσεις. Τελικά γίνονται ευθύνη των οικογενειών.
Αυτό, όμως, δεν απαλλάσσει την Περιφέρεια Ιονίων Νήσων από την ανάγκη να αναλάβει ουσιαστικές πρωτοβουλίες στο πλαίσιο των αρμοδιοτήτων της αλλά και της ευθύνης της απέναντι σε αυτό το κρίσιμο ζήτημα.
Η Περιφέρεια οφείλει να διεκδικήσει χρηματοδότηση, να συντονίσει τις αναγκαίες ενέργειες με τους Δήμους, να αξιοποιήσει τα διαθέσιμα χρηματοδοτικά εργαλεία και να συμβάλει στην προώθηση συγκεκριμένων έργων σχολικής στέγης και αντισεισμικής προστασίας.
Η συζήτηση δεν μπορεί να εξαντλείται σε εξαγγελίες, επισκέψεις και αποσπασματικές παρεμβάσεις. Χρειάζεται καταγραφή των αναγκών, ιεράρχηση, εξασφαλισμένη χρηματοδότηση, μελέτες, δημοπρατήσεις και συγκεκριμένα χρονοδιαγράμματα.
Για τη Λαϊκή Συσπείρωση, η ασφάλεια και η μόρφωση των παιδιών δεν μπορεί να αντιμετωπίζονται ως κόστος, ούτε να εξαρτώνται από χορηγίες, εθελοντισμό και την οικονομική δυνατότητα των οικογενειών.

Με βάση τα παραπάνω προκύπτουν τα παρακάτω ερωτήματα:
1. Έχετε ζητήσει από τους Δήμους της Κεφαλονιάς και της Ιθάκης την πλήρη εικόνα των σχολικών υποδομών στην Κεφαλονιά και την Ιθάκη;
1. Έχετε ζητήσει επικαιροποιημένο Μητρώο με τη χρονολογία κατασκευής, την κατάσταση, την ιδιοκτησία, τις ανάγκες συντήρησης και τις εκκρεμότητες κάθε σχολικής μονάδας των δυο νησιών;
1. Έχετε ζητήσει από τους Δήμους ποια σχολικά κτίρια έχουν υποβληθεί σε πρωτοβάθμιο, δευτεροβάθμιο και τριτοβάθμιο προσεισμικό έλεγχο; Ποια είναι τα αποτελέσματα και ποια η εκκρεμότητα των ελέγχων σε Κεφαλονιά και Ιθάκη;
1. Ποια συγκεκριμένα έργα σχολικής στέγης έχουν ενταχθεί στον σχεδιασμό και στον προϋπολογισμό της Περιφέρειας για την Κεφαλονιά και την Ιθάκη; Με ποιο προϋπολογισμό, ποια χρηματοδότηση και ποιο χρονοδιάγραμμα υλοποίησης;
1. Τι πρωτοβουλίες έχει αναλάβει η Περιφερειακή Αρχή για την κατασκευή νέων σχολικών συγκροτημάτων στο Αργοστόλι, στο Ληξούρι, στον Πόρο, στα Μεσοβούνια της Ερίσου και στην Κάτω Λειβαθώ;
1. Τι ενέργειες έχουν γίνει για την οριστική αντιμετώπιση του προβλήματος στέγασης του 2ου και του 3ου Γυμνασίου Αργοστολίου, καθώς και των σχολείων που λειτουργούν σε κοντέινερ;
1. Πότε επιτέλους θα αποκατασταθεί το Μηχανουργείο του ΕΠΑΛ Ληξουρίου;
1. Ποια είναι η κατάσταση των νηπιαγωγείων της Κεφαλονιάς και της Ιθάκης και ποιες παρεμβάσεις προγραμματίζονται για την εξασφάλιση κατάλληλων, αυτοτελών και ασφαλών κτιρίων;
1. Έχει πραγματοποιηθεί ολοκληρωμένη καταγραφή των προβλημάτων σε αυλές, αποχετεύσεις ομβρίων, φωτισμό, αθλητικές εγκαταστάσεις και προσβάσεις στα σχολεία; Ποια έργα έχουν προγραμματιστεί για την αντιμετώπισή τους;
1. Έχει υπάρξει συντονισμός της Περιφέρειας με τους τρεις Δήμους της Κεφαλονιάς και τον Δήμο Ιθάκης, ώστε να καταρτιστεί ενιαίο σχέδιο για τη σχολική στέγη και την αντισεισμική θωράκιση των σχολικών κτιρίων;
1. Προτίθεται η Περιφερειακή Αρχή να διεκδικήσει από την κυβέρνηση ειδικό χρηματοδοτικό πρόγραμμα για την ανέγερση νέων σχολικών συγκροτημάτων, την αποκατάσταση των παλαιών και την πλήρη αντισεισμική τους θωράκιση;
Τα παιδιά της Κεφαλονιάς και της Ιθάκης δικαιούνται σύγχρονα, ασφαλή και κατάλληλα σχολεία. Δεν δικαιούνται να μεγαλώνουν με την προσωρινότητα των κοντέινερ και την αβεβαιότητα για την ασφάλειά τους.

Νίκος Γκισγκίνης
Περιφερειακός Σύμβουλος Λαϊκής Συσπείρωσης Ιονίων Νήσων

15.11.2026

Ακολουθεί Παράρτημα & φωτογραφίες:
Με βάση Ανακοινώσεις φορέων και δημοσιευμάτων ΜΜΕ

